Ngāti Rangitihi, ahakoa e kore rawa e tētahi tahua pūtea e tētahi pire pēnei te āhua te whakatika hapa i te mate me te mamae i pā ki a koutou, ka whakatakato te whakataunga i tētahi tūāpapa e pakari ai te anamata o tou hoko ahurea hoki o tō koutou nei iwi. I a au e whakarongo ana ki ngā kōrero o tō tātou nei tiamana i te mea ko au anō tētahi o ngā mema o te Komiti Whiriwhiri Take Māori, i tae mai te kōrero a tō mātou nei tiamana a Tāmati—ōna hononga mai i Tūhourangi, ōna piringa ki a Arawa waka me te kōrero o te oranga o te pai o tērā whenua o koutou. I rongo au i te ingoa o te awa, Te-Awa-o-Te-Atua. I rongo au i tae a Mātaatua, i tae hoki a Te Arawa. He wāhi anō i tae anō ngā atua me taku nei whakaaro i taku nei pīnati ka whakaaro ake au, e hia kē nei ngā atua i tae atu ki tō koutou nei rohe. E hia kē nei ngā tipua i tae atu ki tō koutou nei takiwā ki te aro ki ōna oranga, ki te aro ki ōna hītori, kia aro ki ōna kōrero o nehe. Nō reira, ā, ngā tīpuna i whakatakoto kē i ēnei o ngā kaupapa, koutou ki a koutou. Heoi anō, te manako nei kei te whai ō koutou nei uri whakatipu ki roto i te ngākau i riro iho mai i ō koutou kōrero tuku iho.